เวงกัฏรามัน รามกฤษณัน

เวงกัฏรามัน รามกฤษณัน เกิด ค.ศ. 1952) หรือเวงกี รามกฤษณัน  เป็นนักชีวเคมีชาวสหราชอาณาจักร–สหรัฐผู้เกิดในประเทศอินเดีย เวงกัฏรามันได้รับรางวัลโนเบลสาขาเคมีใน ค.ศ. 2009 ร่วมกับทอมัส เอ. สไตซ์และอาดา โยนัต "สำหรับการศึกษาโครงสร้างและหน้าที่ของไรโบโซม"
เวงกัฏรามันดำรงตำแหน่งหัวหน้ากลุ่มวิจัยชีววิทยาโมเลกุลของสภาการวิจัยทางการแพทย์ในวิทยาเขตการแพทย์เคมบริดจ์ตั้งแต่ ค.ศ. 1995 และเป็นสมาชิกของวิทยาลัยทรินิตี มหาวิทยาลัยเคมบริดจ์ และเคยดำรงตำแหน่งนายกราชสมาคมตั้งแต่ ค.ศ. 2015 จนถึง ค.ศ. 2020
ชีวิตวัยเด็กและการศึกษา.
เวงกัฏรามัน รามกฤษณันเกิดในครอบครัวชาวทมิฬในเมืองจิตัมปรัม อำเภอกฏลูร รัฐทมิฬนาฑู ประเทศอินเดีย เป็นบุตรของ ซี. วี. รามกฤษณัน และ ซึ่งเป็นนักวิทยาศาสตร์ทั้งคู่ ซี. วี. รามกฤษณันผู้เป็นพ่อเคยดำรงตำแหน่งหัวหน้าภาควิชาชีวเคมีประจำมหาวิทยาลัยมหาราชาสยาชีราววโฑทรา ซึ่งขณะที่เวงกัฏรามันเกิดนั้นพ่อของเขาทำวิจัยหลังปริญญาเอกอยู่ที่มหาวิทยาลัยวิสคอนซิน แมดิสันกับเดวิด อี. กรีน
แม่ของเขาจบการศึกษาระดับปริญญาเอกด้านจิตวิทยาจากมหาวิทยาลัยแมคกิลล์ใน ค.ศ. 1959 โดยใช้เวลาเพียง 18 เดือน โดยมีอาจารย์ที่ปรึกษาได้แก่ดอนัลด์ โอ. เฮบบ์ น้องสาวของเขาคือลลิตา รามกฤษณัน เป็นศาสตราจารย์ด้านวิทยาภูมิคุ้มกันและโรคติดเชื้อประจำภาควิชาแพทยศาสตร์ มหาวิทยาลัยเคมบริดจ์และเป็นสมาชิกสถาบันวิทยาศาสตร์แห่งสหรัฐ
เวงกัฏรามันย้ายไปอยู่ที่วโฑทรา รัฐคุชราต ตั้งแต่อายุสามขวบ เข้าเรียนในโรงเรียน Convent of Jesus and Mary และเคยย้ายไปอยู่ที่แอดิเลด ประเทศออสเตรเลียระหว่าง ค.ศ. 1960 และ 1961 เขาเข้าศึกษาระดับเตรียมวิทยาศาสตร์ที่มหาวิทยาลัยมหาราชาสยาชีราววโฑทราและเข้าศึกษาต่อระดับปริญญาตรีที่มหาวิทยาลัยเดียวกันโดยสามารถสอบชิงทุนระดับประเทศได้ เวงกัฏรามันสำเร็จการศึกษาวิทยาศาสตรบัณฑิตสาขาฟิสิกส์ใน ค.ศ. 1971 ซึ่งหลักสูตรวิชาฟิสิกส์ในมหาวิทยาลัยวโฑทรานั้นยังค่อนข้างใหม่ และยึดตามตำราจากมหาวิทยาลัยแคลิฟอร์เนีย เบิร์กลีย์และตำราของริชาร์ด ฟายน์แมนเป็นหลัก
หลังจบการศึกษาปริญญาตรี เวงกัฏรามันได้เดินทางศึกษาต่อในสหรัฐ โดยเขาได้รับปรัชญาดุษฎีบัณฑิตด้านฟิสิกส์จากมหาวิทยาลัยโอไฮโอใน ค.ศ. 1976 โดยงานวิจัยของเขาเกี่ยวกับการเปลี่ยนแปลงสถานะของโพแทสเซียมไดไฮโดรเจนฟอสเฟต (KDP) โดยมีที่ปรึกษาได้แก่โทโมยาซุ ทานากะ หลังจากนั้นจึงเข้าเรียนด้านชีววิทยาที่มหาวิทยาลัยแคลิฟอร์เนีย แซนดีเอโก ซึ่งเป็นการเปลี่ยนสายจากฟิสิกส์เชิงทฤษฎีไปเป็นชีววิทยา
อาชีพและการวิจัย.
เวงกัฏรามันเริ่มทำงานวิจัยเกี่ยวกับไรโบโซมในฐานะนักวิจัยหลังปริญญาเอกร่วมกับพีเทอร์ มอร์ที่มหาวิทยาลัยเยล หลังจากนั้นเขาจึงสมัครเป็นอาจารย์ในมหาวิทยาลัย แต่ในช่วงแรกยังไม่มีที่ใดรับแม้ว่าเขาจะสมัครไปกว่า 50 มหาวิทยาลัยในสหรัฐก็ตาม เวงกัฏรามันจึงยังคงทำวิจัยเกี่ยวกับไรโบโซมระหว่าง ค.ศ. 1983 และ ค.ศ. 1995 ที่ห้องปฏิบัติการแห่งชาติบรุกเฮเวน ใน ค.ศ. 1995 เขาได้ย้ายไปเป็นศาสตราจารย์ด้านชีวเคมีประจำมหาวิทยาลัยยูทาห์ และต่อมาใน ค.ศ. 1999 เขาได้ย้ายไปประจำกลุ่มวิจัยชีววิทยาโมเลกุลของสภาการวิจัยทางการแพทย์ในเคมบริดจ์ สหราชอาณาจักรจนถึงปัจจุบัน โดยก่อนหน้านั้นระหว่าง ค.ศ. 1991 และ 1992 เวงกัฏรามันเคยทำวิจัยที่กลุ่มวิจัยดังกล่าวโดยได้รับทุนวิจัยกุกเกนไฮม์
กลุ่มวิจัยของเวงกัฏรามันได้ตีพิมพ์ผลงานวิจัยใน ค.ศ. 1999 เกี่ยวกับโครงสร้างของไรโบโซมหน่วยย่อย 30S ระดับ 5.5 อังสตรอม และในปีถัดมา กลุ่มวิจัยของเขาได้วิเคราะห์โครงสร้างโมเลกุลของหน่วยย่อย 30S และโครงสร้างสารเชิงซ้อนกับยาปฏิชีวนะชนิดต่าง ๆ ได้ผลเป็นผลสำเร็จ ตามด้วยผลงานวิจัยอื่น ๆ ที่เผยให้เห็นกลไกสำคัญในกระบวนการชีวสังเคราะห์โปรตีน ใน ค.ศ. 2007 กลุ่มวิจัยของเขาได้วิเคราะห์โครงสร้างระดับอะตอมของไรโบโซมซึ่งจับกับทีอาร์เอ็นเอและเอ็มอาร์เอ็นเอ และได้เริ่มใช้กล้องจุลทรรศน์อิเล็กตรอนสำหรับการวิจัยการถ่ายโอนในยูคาริโอตและไมโทคอนเดรียตั้งแต่ ค.ศ. 2013 นอกจากนั้นเวงกัฏรามันยังมีผลงานวิจัยเกี่ยวกับโครงสร้างของฮิสโตนและโครมาติน
จนถึง ค.ศ. 2019 ผลงานวิจัยที่สำคัญของเวงกัฏรามันตีพิมพ์ (ข้อมูลจากกูเกิลสกอลาร์) ในวารสาร"เนเจอร์" "ไซเอินซ์" และ"เซลล์"
เวงกัฏรามันดำรงตำแหน่งนายกราชสมาคมระหว่าง ค.ศ. 2015 และ 2020 ซึ่งสหราชอาณาจักรในขณะนั้นได้รับผลกระทบจากทั้งเบร็กซิตและการระบาดทั่วของโควิด-19 ในเดือนกรกฎาคม ค.ศ. 2018 เวงกัฏรามันให้สัมภาษณ์ว่าการตัดสินใจออกจากการเป็นสมาชิกสหภาพยุโรปส่งผลกระทบต่อชื่อเสียงของสหราชอาณาจักรในฐานะที่ที่น่าทำงานด้านวิทยาศาสตร์ โดยให้ความเห็นว่า "มันเป็นเรื่องยากสำหรับวงการวิทยาศาสตร์ที่จะเห็นประโยชน์จากเบร็กซิต มันแทบไม่มีเลย" เขามองว่าทั้งสหราชอาณาจักรและสหภาพยุโรปจะยังคงได้ประโยชน์ถ้าสหราชอาณาจักรตัดสินใจที่จะยังคงร่วมงานกับระบบนำทางดาวเทียมกาลิเลโอและยูระตอม ซึ่งไม่ใช่องค์กรภายใต้สหภาพยุโรป
เวงกัฏรามันเห็นว่าเบร็กซิตโดยไม่มีข้อตกลงใด ๆ จะส่งผลร้ายต่อวงการวิทยาศาสตร์ โดยเขียนว่า "ข้อตกลงเกี่ยวกับวิทยาศาสตร์นั้นเป็นไปเพื่อผลประโยชน์สูงสุดของยุโรปทั้งมวล และไม่ควรเอาไปเป็นข้อแลกเปลี่ยนเพื่อชดเชยความเสียหายจากความขัดแย้งในกรณีอื่น ๆ ถ้าเราต้องการที่จะจัดการกับปัญหาที่ส่งผลกระทบทั่วโลกอย่างเช่นการเปลี่ยนแปลงสภาพภูมิอากาศ โรคในมนุษย์ และความมั่นคงทางอาหาร เราทำแยกกันไม่ได้ มันไม่มีสถานการณ์ไหนเลยที่การตัดความสัมพันธ์กับเพื่อนร่วมวงการวิทยาศาสตร์ที่ใกล้ที่สุดในสหภาพยุโรปจะทำให้เราบรรลุเป้าหมายได้เร็วขึ้น"
รางวัลเชิดชูเกียรติ.
เวงกัฏรามันได้รับเลือกเป็นสมาชิกขององค์การชีววิทยาโมเลกุลแห่งยุโรปใน ค.ศ. 2002 เป็นภาคีสมาชิกราชสมาคมใน ค.ศ. 2003 และเป็นสมาชิกสถาบันวิทยาศาสตร์แห่งสหรัฐใน ค.ศ. 2004 ต่อมาใน ค.ศ. 2007 เวงกัฏรามันได้รับรางวัลลูย-ฌ็องเตสาขาการแพทย์ และรางวัลเหรียญทัตตาจากสหพันธ์สมาคมชีวเคมีแห่งยุโรป และใน ค.ศ. 2008 เขาได้รับรางวัลเหรียญฮีตลีย์จากสมาคมชีวเคมี ในปีนั้นเขายังได้เป็นสมาชิกวิทยาลัยทรินิตี มหาวิทยาลัยเคมบริดจ์ และภาคีสมาชิกชาวต่างชาติของสถาบันวิทยาศาสตร์แห่งประเทศอินเดีย ต่อมาใน ค.ศ. 2010 เขาได้เป็นสมาชิกของสถาบันวิทยาศาสตร์เลโอพ็อลดีนาแห่งประเทศเยอรมนี และภาคีสมาชิกกิตติมศักดิ์ของสถาบันวิทยาศาสตร์การแพทย์ ในปีเดียวกันเขายังได้รับปริญญากิตติมศักดิ์จากมหาวิทยาลัยมหาราชาสยาชีราววโฑทรา มหาวิทยาลัยยูทาห์ และมหาวิทยาลัยเคมบริดจ์ และยังได้เป็นสมาชิกกิตติมศักดิ์ของวิทยาลัยซอมเมอร์วิลล์ มหาวิทยาลัยออกซฟอร์ด ใน ค.ศ. 2020 เขาได้รับเลือกเป็นสมาชิกสมาคมปรัชญาแห่งสหรัฐ และเป็นกรรมการของหอสมุดบริติช
เวงกัฏรามันได้รับรางวัลโนเบลสาขาเคมีใน ค.ศ. 2009 ร่วมกับทอมัส เอ. สไตซ์และอาดา โยนัต และได้รับเครื่องอิสริยาภรณ์ปัทมวิภูษัณใน ค.ศ. 2010 ซึ่งเป็นเครื่องอิสริยาภรณ์อันดับที่สองของประเทศอินเดียรองจากภารตรตนะ เวงกัฏรามันได้รับบรรดาศักดิ์อัศวินในวันขึ้นปีใหม่ ค.ศ. 2012 จากผลงานสำคัญในสาขาชีววิทยาโมเลกุล อย่างไรก็ตาม ตัวเวงกัฏรามันเองไม่นิยมใช้คำนำหน้า "เซอร์" ในปีเดียวกันเขายังได้รับเหรียญเซอร์ฮันส์ เครพส์จากสหพันธ์สมาคมชีวเคมีแห่งยุโรป ต่อมาใน ค.ศ. 2014 เขาได้รับครั้งที่ 46 จากมูลนิธิกอนชิตา ราบาโก ประเทศสเปน และใน ค.ศ. 2017 เขาได้รับรางวัลโกลเดนเพลตจากสถาบันความสำเร็จแห่งสหรัฐ สถานีโทรทัศน์เอ็นดีทีวีของประเทศอินเดียใน ค.ศ. 2013 ได้เลือกให้เวงกัฏรามันเป็นหนึ่งใน 25 ชาวอินเดียที่ยิ่งใหญ่ที่สุดที่ยังมีชีวิตอยู่
เวงกัฏรามันไม่ต้องการใช้คำนำหน้า "เซอร์" หรือคำลงท้าย "FRS" แม้ว่าเขาจะมีสิทธิใช้คำนำหน้าหรือคำลงท้ายดังกล่าวในกลุ่มประเทศเครือจักรภพแห่งประชาชาติก็ตาม
เอกสารยืนยันการได้รับเลือกเข้าสู่ราชสมาคมกล่าวเกี่ยวกับเวงกัฏรามันว่า:
<templatestyles src="แม่แบบ:คำพูด/style.css" />
ชีวิตส่วนตัว.
เวงกัฏรามันสมรสกับเวรา โรเซนเบร์รี นักเขียนและวาดภาพประกอบวรรณกรรมสำหรับเด็กใน ค.ศ. 1975 แทนยา แคปคา ธิดาเลี้ยงของเขาเป็นแพทย์ในรัฐออริกอน ส่วนรามัน รามกฤษณัน บุตรชายของเขาเป็นนักเชลโลในนิวยอร์ก